 NA CHARLES WASONGA WABUNGE 86 huenda wakazua hamaki ya wapigakura kutokana na kinachoaminika kuwa usaliti wa hali ya juu, baada ya wao kukosa kufika bungeni Jumatano kuupigia kura Mswada wa Fedha, 2023.  Kinachoudhi raia zaidi ni kuwa, baadhi ya wabunge hao walikuwa ndani ya Bunge na hata wakachangia mjadala kuhusu mswada huo tata lakini wakakwepa shughuli muhimu ya kupiga kura saa moja usiku. Ingawa watapokea marupurupu ya kuhudhuria kikao, walisaliti raia waliowachagua kwa sababu hawakusalia bungeni ili kutoa uamuzi wao kuhusu mswada huo utakaoletea wananchi mateso na kuwabebesha mzigo mzito endapo utapitishwa jinsi ulivyo Jumanne ijayo. Ni jumla ya wabunge 257 pekee kati ya 348 walioshiriki shughuli ya upigaji kura siku hiyo. Wabunge 176, wengi wao wakiwa wa Kenya Kwanza, walipiga kura ya NDIO kuunga mkono mswada huo huku 81 wakipiga kura ya LA. Idadi kamili ya wabunge huwa 349, lakini mbunge wa Banisa Hassan Kalow Maalim alifariki Aprili mwaka huu baada ya kugongwa na pikipiki jijini Nairobi. Wabunge sita nao hawahudhuria kikao hicho kwa sababu walisimamishwa kwa muda na Spika Moses Wetang’ula baada ya kuzua vurugu bungeni wiki jana. Wao ni; Sabina Chege (Mbunge Maalum, Jubilee), T. J Kajwang’ (Ruaraka, ODM), Rosa Buyu (Kisumu Magharibi, ODM), Catherine Omanyo (Mbunge Mwakilishi wa Busia, ODM), Millie Odhiambo (Suba Kaskazini, ODM) na Amina Mnyazi (Malindi, ODM). Kinaya ni kwamba, idadi kubwa ya wabunge waliokwepa kuupigia kura mswada huo, katika awamu ya pili, walikuwa ni wale wa mrengo wa Azimio waliotarajiwa kuupinga. Miongoni mwao ni wabunge 28 wa ODM ambao chama hicho, kinachoongozwa na Raila Odinga, kimetishia kuwaadhibu. Wao ni; mwenyekiti wa kitaifa anayeondoka John Mbadi (Mbunge Maalum), Otiende Amollo (Rarieda) na Babu Owino (Embakasi Mashariki) ambao wamekuwa wakipinga vikali mswada huo nje ya bunge. Wabunge wengine wa mrengo wa Azimio waliokosa kufika bungeni kutekeleza wajibu wao ni; “Farah Maalim (Daadab, Wiper), Peter Salasya (Mumias Mashariki, DAP-Kenya), Irene Kasalu (Mbunge Mwakilishi, Kitui), miongoni mwa wengine. Naye Mbunge wa Bondo Gideon Ochanda aliyeamua kuketi katika eneo la wageni wenzake walipokuwa wakipiga kura. Alipojulishwa kuhusu uwepo wa mbunge huyo muasi wa ODM katika eneo hilo, Spika Wetang’ula alitangaza hivi; “Yeyote ambayo hayuko ndani ya ukumbi wa mijadala anachakuliwa kama ambaye hayupo bungeni.” Katika mrengo wa Kenya Kwanza, wabunge waliokosa kufika bungeni Jumatano kuujadili na kuupigia kura mswada huo wa Fedha walikuwa ni pamoja na Mohammed Ali (Nyali, UDA), George Murugara (Tharaka, UDA), Oscar Sudi (Kapseret), Joseph Gitari (Kirinyaga ya Kati, UDA), Malulu Injendi (Malava, ANC), Charles Gimose (Hamisi, ANC), Glady Boss Jepkosgei (Mbunge Mwakilishi wa Uasin Gishu, UDA), George Gachagua (Ndaragua, UDA), miongoni mwa wengine. Akitoa kauli yake kuhusu hali ya baadhi ya wabunge kukwepa kushiriki upigaji kura kuhusu mswada huo, Kiongozi wa Wengi Kimani Ichung’wa alisema hivi: “Ni wajibu wa kila mbunge kushiriki mijadala kuhusu miswada na hoja zote zinazowasilishwa katika bunge. Wale ambao wamekwepa kufika bunge kushughulikia mswada huu wa Fedha wenye umuhimu mkubwa kwa taifa hili, wametelekeza wajibu wao wa kikatiba.” Naye kiranja wa wengi Silvanus Osoro alisema kutokuwepo bungeni kwa idadi kubwa ya wabunge wa Azimio wakati wa upigaji kura kuhusu mswada huo ilikuwa ni njama ya Kenya Kwanza kuhakikisha unapita kwa urahisi. “Umegundua kuwa idadi kubwa ya wabunge wa upinzani hawakuwepo ukumbini. Huu ni mchezo, ni mchezo ambao tulicheza,” Osoro, ambaye ni Mbunge wa Mugirango Kusini, akasema. Lakini baadhi ya wabunge wa Azimio kama vile; Mabw Amollo, Salasya na Babu Owino walielekeza lawama kwa Spika Wetang’ula. Walidai Spika huyo alikuwa ameagiza kuwa mswada huo ujadiliwe Jumatano kisha upigiwe kura Jumanne wiki ijayo lakini akaenda kinyume na agizo hilo na kuamua upigiwe kura Jumatano usiku. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  